En kvinde så en paraglider flyve ud over havet søndag aften ved Lønstrup nord for Løkken i Nordjylland. Han så ikke ud til at være i kontrol, og politiet har derfor sendt en båd og helikopter ud for at finde ham, oplyser Nordjyllands Politi. - Han flyver mod vest ud fra Lønstrup, og det er hendes vurdering, at han er i problemer, siger vagtchef Henrik Beck til Ritzau. Politiet fik anmeldelsen klokken 18.55, og ifølge den tyske paragliders kone, så tog han ud klokken 18.30, oplyser politiet. - En paraglider kan flyve to til tre timer, og nu er klokken 20.30, så vi tager det meget alvorligt, fortæller vagtchefen. En helikopter er nu lettet fra Aalborg for at lede efter manden. Samtidig er en båd sejlet fra Hirtshals og politiet har folk på stranden.
En større eftersøgning er sat i gang i Nordjylland, da en paraglider umiddelbart er forsvundet.